《冯作鹏归自桂林过宿话旧分赋得窗字》
清代·成鹫

何时书剑别西江，竹院寻僧兴未降。得与旧游重款款，快闻新论一桩桩。

诗兼虫语吟幽砌，梦逐鸡声出破窗。明发不堪怅离别，重来应讶碧油幢。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。